Resolusjon nr. 2 fra Negotias landsmøte 2018

 **På tide med forpliktende inkludering**

**I følge YS Arbeidslivsbarometer var andelen sysselsatte i befolkningen fra 15 til 74 år kun på 75 prosent i 2017. Dette er en nedgang fra 79 prosent i 2008. Negotia mener arbeidsgiverne må pålegges et større ansvar for inkludering.**

Nedgangen i sysselsettingen som går fram av YS arbeidslivsbarometer er i seg selv urovekkende, og forsterkes av at helse oppgis å være hovedårsaken til at folk ikke er i jobb. Blant unge under 30 år, som står utenfor arbeidslivet, oppgir hele 86,7 prosent at deres helse har stor betydning. Hele 83,3 prosent i samme gruppe sier at de ønsker å komme i arbeid. For alle aldersgruppene samlet er imidlertid 72,3 prosent enig i at det er urealistisk at de kommer i arbeid.

Avtalen om inkluderende arbeidsliv (IA-avtalen) kom på plass første gang i 2001, og er senere fornyet flere ganger. Avtalen har tre hovedmål: Få seniorene til å stå lenger i arbeid, få ned sykefraværet og få inkludert flere i arbeidslivet.
Målet om lengre yrkesdeltakelse hos seniorene er helt oppfylt. Når det gjelder sykefravær er halvparten av målet på 20 prosent oppnådd. Selv om dette bare er halvparten, mener Negotia at dagens sykelønnsordning må opprettholdes da dette er et viktig ledd i å nå målet om redusert sykefravær.

Det tredje målet i IA-avtalen om å inkludere flere med nedsatt funksjonsevne i arbeidslivet, er ikke innfridd. Avtalen står nå foran en fornyelse fra årsskiftet. Negotia mener at den nye avtalen må forplikte virksomhetene til å inkludere flere. Mer inkludering står og faller på arbeidsgivernes velvillighet når det ikke ledsages av noen form for ansvarliggjøring.

Negotia krever forpliktende tiltak for et mer inkluderende arbeidsliv og et større mangfold av befolkningen i arbeid.